作者:李處全
標題:賀新郎
內容:秋意生何許。對玉鉤、微雲避舍，素風吹暑。銀漢橋成天路穩，乾鵲聲聲媚嫵。送仙杖、年年須度。離合悲歡多少話，想今宵、繾綣難深訴。千古恨，無新故。聊須作意成歡緒。為佳時、金針戲把，翠觴頻舉。莫念匆匆輕摻袂，天上元無間阻。況好是、新涼庭戶。倦客天涯磋老大，趁珠簾、繡額高樓處。乞些巧，調兒女。